
Gratangen kommune, Årstein, 9470 Gratangen

Skånland kommune, 9440 Evenskjer


05/4238  ART-VI-MOK
03.06.2005

445.23/19

Fellingstillatelse på jerv innenfor Gratangen og Skånland kommuner - Troms fylke

Med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om felling av 1 jerv innenfor nærmere avgrenset område i Gratangen og Skånland kommuner i Troms fylke. 
Bakgrunn

Direktoratet viser innledningsvis til brev fra Fylkesmannen i Troms datert 12. april 2005 angående uttak av jerv innenfor Gratangen og Skånland kommuner våren 2005. I dette brev viser Fylkesmannen til brev fra Gratangen kommune datert 24. februar 2005 bl.a. angående uttak av jerv. Videre vises til foreløpig svar fra Direktoratet av 29. april 2005 på nevnte brev.

I brev fra Fylkesmannen i Troms av 12. april 2005 vises til at det var rekordstort tap av sau og lam innenfor Gratangen kommune i beitesesongen 2004. Enkelte brukere hadde opp mot 25 % lammetap, og totalt ca 450 sauer og lam ble meldt tapt etter siste beitesesong. Av disse ble 390 meldt tapt til jerv. Det ble funnet 17 kadaver i området hvorav 8 ble vurdert som drept av jerv. Det ble sluppet ca 3 700 sauer og lam på beite i kommunen i 2004.

Det er ikke felt jerv i dette området siden år 2000, da avgangen var på 4 jerver innenfor kommunen. Det har vært gjennomført ulike forebyggende tiltak innenfor kommunen, og beitesesongen 2004 ble det i regi av kommunen gjennomført uroprosjekt kombinert med gjeting. På bakgrunn av relativt høye og økende tapstall av sau og lam i kommunen anbefaler Fylkesmannen at det tas ut jerv i området.

Den 28. mai i år ble det funnet et lam som vurdert som antatt drept av jerv. Den 30. mai ble det funnet rester av et lam i samme området hvor jerv er vurdert som skadevolder. I tillegg er det meldt om at flere lam er savnet. Natt til 29. mai ble en jerv observert i området av saueeieren som har hatt skadene på sau i år. 

Om myndighetsforhold 

Av forskrift 18. mars 2005 nr. 242 om forvaltning av rovvilt (rovviltforskriften) fremgår bl.a.; 

§ 7 Generelle bestemmelser om vedtak fattet av rovviltnemnden 

Rovviltnemnden har myndighet til å fatte vedtak om kvote for felling etter forskriften §§ 8 og 10 og kvote for jakt etter forskriften § 11 når bestanden av den enkelte art ligger over de nasjonalt fastsatte bestandsmålene for regionen, jf. forskriften § 4. Nemndens myndighet skal for ulv og bjørn baseres på de siste dokumenterte data om siste års ynglinger fra Nasjonalt overvåkingsprogram for rovvilt, jf. forskriften § 3 tredje ledd. Tilsvarende skal nemndens myndighet for gaupe og jerv baseres på gjennomsnittet av dokumenterte data om ynglinger de tre siste årene fra Nasjonalt overvåkingsprogram for rovvilt. 

§ 8 Kvote for betinget skadefelling av gaupe, jerv, bjørn og ulv

Dersom vilkårene i forskriften § 7 er oppfylt, kan en rovviltnemnd tildele kvote for betinget skadefelling på gaupe, jerv, bjørn og ulv til fylkesmannen for å forhindre at disse artene gjør skade på bufe eller tamrein. Kvote for betinget skadefelling gjelder fra 1. juni til og med 15. februar.

I brev fra Norsk institutt for naturforskning av 20. mai 2005 blir bestandsstatus for gaupe, jerv, ulv og bjørn presentert med grunnlag i verifiserte data fra Nasjonalt overvåkingsprogram for rovvilt. Av denne presentasjonen fremgår at Rovviltnemnda i region 8 har myndighet til å tildele kvote for betinget skadefelling på jerv i perioden 1. juni til og med 15. februar 2005. 

Direktoratet er gjort kjent med at rovviltnemnda foreløpig ikke har rukket å ta stilling til eller å fatte vedtak om evt. kvote for betinget skadefelling på jerv, og at Fylkesmannen dermed ikke kan fatte evt. vedtak om iverksetting av felling. Av denne årsak velger direktoratet å behandle denne saken nå. 

Direktoratets vurdering

Lovgrunnlaget:

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) 

§ 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, hvor det fremgår: 

Viltloven § 12 (Fellingstillatelse for å forhindre at rovvilt gjør skade):

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Rovviltforskriften § 1 (Formål):

Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensyn til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og for de ulike rovviltarter.

Forskriften skal sikre en forvaltning som vektlegger forutsigbarhet og lokal medvirkning. 

Rovviltforskriften § 3 (Nasjonale bestandsmål og bestandsovervåking): 

I Norge skal det årlig være 65 ynglinger av gaupe, 39 ynglinger av jerv og 15 ynglinger av bjørn.(…) 

Nasjonalt overvåkingsprogram for rovvilt skal gi data om status og utvikling i rovvilt​bestandene, herunder også beskrive det antall årlige ynglinger som er dokumentert i regionene. Metodikk, datagrunnlag og resultater skal være offentlig tilgjengelig.

Rovviltforskriften § 13 (Direktoratet for naturforvaltnings myndighet til å fatte vedtak om felling og jakt):


Direktoratet for naturforvaltning kan fatte vedtak om skadefelling, kvote for betinget skadefelling, kvote for lisensfelling av gaupe, jerv, bjørn og ulv eller kvotejakt på gaupe av eget tiltak eller etter søknad. Direktoratet kan fatte slike vedtak også der bestanden ligger under det fastsatte bestandsmålet for en region eller for landet. Det er et vilkår at slik felling eller jakt ikke er skadelig for bestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning, jf. forskriften § 1 og § 6. (…) 

Det vises også til St.meld. nr. 15 (2003-2004) Rovvilt i norsk natur og Stortingets behandling av denne, jf. Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for jerv er etter behandlingen av St.meld. nr. 15 (2003-2004) fastsatt til 39 årlige ynglinger, jf. Innst. S. nr. 174 (2003-2004) og rovviltforskriften § 3. 

Det nasjonale bestandsmålet er videre fordelt på åtte forvaltningsregioner for rovvilt, jf. rovviltforskriften § 4. I region 8 er det fastsatt et bestandsmål på 10 årlige ynglinger av jerv. 

Etter viltloven er jerv fredet. Det er likevel mulig å felle jerv med hjemmel i unntaksbestemmelsene i viltloven, herunder § 12, for blant annet å forhindre skade på bufe eller tamrein. Hensynet til levedyktige næringsvirksomheter i landbruket, samt hensynet til bosetting og livskvalitet i områder med rovvilt, medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. Det er likevel et generelt vilkår at tillatelse til felling bare kan gis dersom fellingen ikke vil være skadelig for bestandens overlevelse. 
Om fellingsregimene:

Lisensjakta på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av bestanden. For at den skadereduserende effekten skal være størst mulig er det viktig at lisensjakta i sterk grad styres mot områder med skadeproblemer. Det er lisensjakt som skal være den normale beskatningsformen også i fremtiden for å redusere skade som jerv påfører bufe- og tamreinnæring, jf. St.meld. nr. 15 (2003-2004). Det vil imidlertid være tilfeller der lisensjakta ikke gir den ønskede måloppnåelse, og skadefelling vil da være et virkemiddel for å kunne avverge en alvorlig skadesituasjon. 

Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt. også mordyr fra ynglehi. Det er et vilkår at slik felling ikke er skadelig for bestandens overlevelse, og at det ikke finnes annen tilfredsstillende løsning ut fra prinsippet om en geografisk differensiert forvaltning. I denne saken vurderes skadene å være gjort av en enslig jerv, og det er ikke registrert yngling av jerv i området eller i nærliggende områder i 2005. Det har vært betydelige tap av sau til jerv i området tidligere år. Flytting av sau fra dette området på dette tidspunktet av året anses ikke for aktuelt. Det er også rein innenfor det aktuelle området.
Om bestandssituasjonen og overvåking av jerv:

Det Nasjonale overvåkingsprogrammet for rovvilt er den sentrale leverandør av data om status og utvikling i rovviltbestandene til alle forvaltningsledd. Rapporten "Yngleregistreringer av jerv i Norge i 2004" (NINA minirapport 77) gir den siste oppdaterte oversikten over antall dokumenterte ynglinger av jerv i hver region, og for hele landet. I 2004 ble det for hele landet registrert 47 ynglinger av jerv, og for første gang ble det registrert flere ynglinger av jerv i Sør-Norge (26 ynglinger) enn i Nord-Norge (21 ynglinger). Overvåkingsprogrammet har også gjort en oppdatert beregning av vinterbestanden av jerv i Norge med grunnlag i gjennomsnittlig antall verifiserte ynglinger av jerv i perioden 2002-2004. Beregningene gir et estimat på ca. 264 individer på landsbasis, hvorav ca. 155 individer i Nord-Norge. I perioden 1995-1997 ble bestanden estimert til ca. 220 individer, hvorav ca. 180 individer i Nord-Norge. Den registrerte økningen i jervebestanden på landsbasis de siste årene har altså i hovedsak kommet i Sør-Norge. 

Direktoratet konstaterer at jervebestanden på landsbasis i dag er over det nasjonale målet som er fastsatt i Innst. S. nr. 174 (2003-2004). De tre siste årene er det registrert henholdsvis 30, 47 og 47 ynglinger av jerv på landsbasis. 

Det er de tre siste årene registrert henholdsvis 10, 11 og 9 ynglinger av jerv innenfor region 8. For regionen som helhet tilsvarer bestandsstørrelsen det bestandsmålet som er fastsatt for regionen. Det er hittil inneværende registreringssesong påvist totalt 16 ynglinger av jerv innenfor regionen. Av disse er 7 påvist innenfor Troms fylke.

Konklusjon

På bakgrunn av en helhetsvurdering av situasjonen pr. dato vurderer direktoratet at det ikke foreligger noen annen tilfredsstillende løsning enn forsøk på felling av jerv i det aktuelle området. En slik felling vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004) og rovviltforskriften §§ 3 og 4. Det vises til at det har vært betydelige jerveskader på sau i området over flere år, og potensialet for framtidige skader i det aktuelle området vurderes for å være betydelig. Det vises også til at området er beiteområde for rein, og at det årlig registreres jerveskader på rein i området.
Ut fra vurderingene ovenfor, og med hjemmel i viltloven § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 13, jf. §§ 1 og 3, fatter direktoratet vedtak om felling av 1 jerv innenfor nærmere avgrenset område i Gratangen og Skånland kommuner i Troms fylke. 

Følgende vilkår er knyttet til iverksettelse av fellingstillatelsen:

1. Fellingstillatelsen gjelder innenfor de deler av Gratangen kommune som ligger sør og vest for Rv 825 og vest for E6 ned til fylkesgrensen mot Nordland, samt de deler av Skånland kommune som ligger sør og øst for  Rv 825 og sør for Rv 829 ned til fylkesgrensen mot Nordland

2. Tillatelsen gis til Gratangen og Skånland kommuner i fellesskap, og Gratangen kommune gis ansvaret for administrasjon vedr tillatelsen

3. Tillatelsen gjelder i tidsrommet 3. juni 2005 – 17. juni 2005
4. Spørsmål vedr evt. fellingsvederlag må tas opp med rovviltnemnda i region 8. Evt. utbetaling av slikt vederlag skal gjøres av sekretariatet for rovviltnemnda i region 8 over tildelt budsjett til formålet 

5. Jerv felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim

6. Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av direktoratet den 22. mars 2002, jf. § 15 og 16.

7. Felling eller forsøk på felling av jerv skal umiddelbart meldes til fylkesmannen og Statens naturoppsyn. Den som feller dyr skal fremvise felt dyr for Statens naturoppsyn for umiddelbar kontroll, merking og prøvetaking av biologisk materiale, og skytter skal kunne påvise fellingssted etter anmodning fra Statens naturoppsyn, politiet eller fylkesmannen 

8. Dersom jerv skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk

Vedtaket kan påklages til Miljøverndepartementet innen 3 uker, jf. Forvaltningsloven §§ 28 og 29. En eventuell klage skal fremsettes for direktoratet, jf. Forvaltningsloven § 32.

Med hilsen

Terje Bø
Morten Kjørstad

Seksjonssjef

